**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Владе Републике Србије и Владе Републике Узбекистан о укидању виза за носиоце дипломатских и службених пасоша, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

У међудржавним односима, закључивање билатералних споразума којим се укидају визе сматра се значајним кораком у правцу стварања повољнијих услова за унапређење политичких односа и свестране сарадње у економској, културној, научној и другим областима од међусобног интереса и значаја.

Односи измећу Републике Србије и Републике Узбекистан су пријатељски, без отворених питања. Дипломатски односи успостављени су 18. јануара 1995. године. Неопходно је проширење уговорно-правне основе, јер је на снази само један билатерални споразум, закључен 1995. године.

Споразум између Владе Републике Србије и Владе Републике Узбекистан о укидању виза за носиоце дипломатских и службених пасоша, потписан је у Њујорку на маргинама редовног заседања Генералне скупштине Уједињених нација у Њујорку 23. септембра 2024. године.

Предметним Споразумом предвиђено је да држављани државе сваке стране, носиоци важећих дипломатских и службених пасоша, ослобођени су обавезе прибављања виза за улазак, транзит и боравак на територији државе друге стране у периоду до 90 дана, у било ком периоду од 180 дана, рачунајући од дана првог уласка.

Споразум не ускраћује право надлежним органима сваке стране да ускрате улазак или онемогуће боравак држављанину друге стране, не наводећи разлоге за њихову одлуку, под условом да га сматрају непожељном особом.

Свака страна може привремено да обустави примену овог споразума делимично или у целини из разлога националне безбедности, јавног реда или јавног здравља. Споразум се закључује на неодређени временски период и ступа на снагу тридесет дана од дана пријема последњег писаног обавештења, дипломатским путем, да су испуњени сви услови прописани њиховим националним законодавством.

Према подацима из Визно-информационог система Министарства спољних послова, у периоду од 1. јануара до 31. децембра 2023. године, држављанима Републике Узбекистан, носиоцима обичних пасоша издато је укупно 1076 виза.

Сходно одредби члана 19. став 4. тачка 2) Закона о републичким административним таксама („Службени гласник РС”, бр. 43/03, 51/03 – исправка, 53/04 – др. пропис, 42/05 – др. пропис, 61/05, 101/05 – др. закон, 42/06 – др. пропис, 47/07 – др. пропис, 54/08 – др. пропис, 5/09, 54/09, 35/10 – др. пропис, 50/11, 70/11 – др. пропис, 55/12 – др. пропис, 93/12, 47/13 – др. пропис, 65/13 – др. закон, 57/14 – др. пропис, 45/15 – др. пропис, 83/15, 112/15, 50/16 – др. пропис, 61/17 – др. пропис, 113/17, 3/18 – исправка, 50/18 – др. пропис, 95/18, 38/19 – др. пропис, 86/19, 90/19 – исправка, 98/20 – др. пропис, 144/20, 62/21 – др. пропис, 138/22, 54/23 – др. пропис и 92/23), на визе које се издају из куртоазије носиоцима страних дипломатских и службених пасоша не наплаћује се такса, под условом узајамности.

**III. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење Закона о потврђивању Споразума између Владе Републике Србије и Владе Републике Узбекистан о укидању виза за носиоце дипломатских и службених пасоша није потребно обезбеђивање средстава у буџету Републике Србије.